Worcester F 80 Distinctiones

245 Surgere

Surgere nos mouet oportunitas temporis in quo nunc viuimus, cum enim triplex. Sit tempus preteritum non habemus quia irreuocabiliter transiit. Nam Sap. 2[:5] dicitur, *Umbræ transitus est tempus nostrum*. Multi nempe in tempore preterito seruierunt diabolo. Iccirco ne diabolus alleget contra nos prescripcionem longi temporis, facienda est nunc interrupcio per penitenciam. Sicut dicit Dominus ad Jacob, Gen. 31[:13]:

¶ *Nunc ergo surge*, scilicet, de peccato ad quod te inclinasti per delectacionem, sedisti per consensum, cubasti per operacionem, iacuisti per consuetudinem, dormisti per continuacionem, et egredere de terra hac, id est, de domino diaboli reuertens in terra natiuitatis tue ad quam natus es, Rom. 6[:19]: *Sicut exhibuistis membra vestra servire*, etc. Item, futurum tempus non habemus, nec certi sumus si habebimus. Erit forte impedimentum infirmitatis qua non poterimus penitentiam agere, uel paupertatis quod non poterimus elemosinam dare, negociacionis quod non poterimus orationi vacare. Hiis omnibus circumspectis natura terre tue erit debilior ad penitentiam agendum, consuetudo difficilior ad expellendum languior, grauior ad curandum, diabolus pronicior ad ministrandum, Deus tardior ad condonandum. Iccirco quod nunc est penitendum est, [2] Cor. 6[:2]: *Ecce tempus acceptabile*. Et vere quia nunc tempus misericordie, sed post erit tempus iusticie quando maiestas potentie ostendet offensam, veritas sapientie proferet sententiam, equitas iusticie capiet vindictam, sed nunc pietas misericordie offert pacem, Rom. 11[:30]: *Nunc autem misericordiam consecuti*. Secundo, mouet nos surgere breuitatis temporis, Rom. 13[:11]: *Hora est jam nos de*

/fol. 306ra/

*somno surgere*. Vbi innuitur vnum quod est debellandi impedimentum cum dicitur de sompno, Prou. 6[:9]: *Usquequo, piger,* dormis*? quando consurges* de *sompno?* Et aliud est quod est expeditiuum aggrediendum cum dicitur surgere, id est, ad bonum opus, Eccli. 32[:15]: *Hora surgendi* ne, etc. In hoc verbo surge notatur affeccio excitandi. Non vult Deus dilectam suam Domini iacere in luto, Bar. 5[:5]: *Surge et sta in excelso*. Act. 12[:7]: *Surge velociter*. Surge ergo de culpa ad gratiam, de vitio[[1]](#footnote-1) ad virtutem, cum ergo dicitur surgere. Hoc non potest homo nisi Deus adiuuet. Et hoc propter debilitatem propriam et tirannidem alienam, Tre. 1[:14]: *Infirmata est virtus mea*. Quia *dedit me* Deus *in manu de qua non potero surgere.*

¶ Nota ergo quod quatuor generibus hominum potest dici surge, sedentibus, iacentibus, dormientibus, morientibus. Sed peccator dicitur sedere propter pronitatem ad malum. Dicitur iacere propter difficultatem ad bonum. Dicitur dormire propter obstinacionem in culpa. Dicitur mori propter desperacionem de venia. Dicit ergo Deus peccatori tamquam sedenti ut surgat a malo recedendo, tamquam iacenti ut surgat ad bonum accedendo, tanquam dormienti ut surgat vt illustretur ad veniam. Igitur peccator sedere dicitur quia pronus ad malum. Iccirco designatur per illum cecum, Luc. 18[:35]: *Quidam sedebat secus viam,* etc. Vbi tanguntur multa incomoda peccatoris, quia cecus per ignoranciam veritatis, etc. Sicut habetur in sermoni, [Apo. 10:13]: *Surge Petre, occide, et manduca*.[[2]](#footnote-2) Potest ergo dici tali peccatori surge, scilicet, a mensa mundane prosperitatis in qua manducatur panis cum dolore, Psal. [126:2]: *Postquam sederitis, qui manducatis,* etc.

¶ Secundo, debet peccator surgere de sessione culpe ad plangendum, non ad lasciuiendum, dum sicut ebrius surgit ad taberna et vadit ad prostibulum, Exod. 32[:6]: *Sedit populus manducare et bibere, et surrexerunt ludere*.

¶ Tercio, peccator debet surgere non ut iaceat tanquam imperatus ad bonum, sicut homo iacens difficilius erigitur quam sedens. Quod designatur per paraliticum, Matt. 9[:2]: *Offerebant ei paralyticum in lecto jacentem*, id est, peccatorem vsu membrorum ad omne bonum destitutum. Cuius lectus in quo ia-

/fol. 306rb/

cet est torpor ignauie uel fetor carnalis concupiscencie in quo voluitur peccator sicut in mentum in stercore uel porcus in fece. Et timeo quod sic[[3]](#footnote-3) iacencium multus sit minus.

¶ Nam in eo iacent senes quorum exemplum corrupcio est iuuenum, sicut parui porci ad exemplum maiorum voluuntur in luto, Tre. 2[:21]: *Jacuerunt in terra foris*. Num. 14[:29]: *In* terra *hac iacebunt cadauera vestra.* Sic iacenti dicitur quod surgat per accessum ad bonum, sicut viator habens longam dietam ad proficissendum, Judic. 19[:27]: *Surrexit, ut cœptum expleret* iter.” Sed multi sunt sicut piger viator qui sub qualibet vmbra uult quiescere et sic perdit dietam. Cui dicitur Jos. 7[:10]: *Surge, cur jaces in terra*? Certe periculosum est morari in terra latrocinosa. Ideo dicitur Gen. 31[:13]: *Surge egredere de terra hac, Reuertens in terram* tuam.

1. vitio ] *corr.*  virtute F 80, Lambeth, F 128 [↑](#footnote-ref-1)
2. Petre, occide, et manduca ] *corr.* propria a. m. F 80, Lambeth. [↑](#footnote-ref-2)
3. sic ] *add.* quod sic F 80. [↑](#footnote-ref-3)